b'\n_START_ARTICLE_\nKlubi (savukemerkki)\n_START_PARAGRAPH_\nKlubi oli turkulaisen P. C. Rettig & Co. -tupakkatehtaan savukemerkki, jonka alla myytiin useita erilaisia savukelaatuja vuodesta 1901 alkaen. Tunnetuimmat n\xc3\xa4ist\xc3\xa4 olivat Klubi 7 ja sen seuraaja Klubi 77, niin sanotut \xe2\x80\x9dpilli-Klubit\xe2\x80\x9d onttoine paperisine imukkeineen ja vihre\xc3\xa4valkoisine kovine askeineen, jonka valkoista sis\xc3\xa4kantta v\xc3\xa4itettiin kansan suussa k\xc3\xa4ytett\xc3\xa4v\xc3\xa4n muistiinpanojen tekoon ja jopa talonpiirustusten suunnitteluun._NEWLINE_1800-luvun puoliv\xc3\xa4liss\xc3\xa4 perustetulta Rettigin tupakkatehtaalta alkoivat etenkin helsinkil\xc3\xa4iset asiakkaat vaatia 1900-luvun vaihteessa kevyempi\xc3\xa4 savukevaihtoehtoja. Ensimm\xc3\xa4iset tuoteversiot Klubi 1 (1901) ja Klubi 2 (1902) eiv\xc3\xa4t viel\xc3\xa4 nousseet suosioon Suomessa, joskin Klubi 2 saavutti vientimenestyst\xc3\xa4 Isossa-Britanniassa. Menestys alkoi Klubi 7 -tuoteversiosta vuonna 1907. Parhaiten myyvi\xc3\xa4 Klubi-savukeversioita 1910\xe2\x80\x931930-luvuilla olivat Klubi 7:n lis\xc3\xa4ksi Klubi 17, Malta ja Matti, huolimatta siit\xc3\xa4 ett\xc3\xa4 yh\xc3\xa4 useampia numeroilla merkittyj\xc3\xa4 Klubi-savukkeita tuotiin markkinoille._NEWLINE_Vuonna 1943 Klubi 7 jouduttiin raaka-ainepulan vuoksi korvaamaan uudella versiolla Klubi 77, josta sitten tuli kaikkien aikojen suosituin Klubi-savuke. Kovia kartonkiaskeja Klubi-savukkeille teki vuonna 1922 perustettu, Karjalan kannakselta vuonna 1939 Lappeenrantaan siirtynyt Raivolan Kotelotehdas Oy, parhaimmillaan 60 miljoonaa askia vuodessa._NEWLINE_Klubi-savukkeita valmistettiin 1990-luvun puoliv\xc3\xa4liin saakka, jolloin esteeksi tulivat Euroopan unionin m\xc3\xa4\xc3\xa4r\xc3\xa4ykset. Rettigin tuotantotekniikalla ei p\xc3\xa4\xc3\xa4sty niiden vaatimiin alhaisiin tervapitoisuuksiin. Vuonna 2003 Rettigin tupakkaliiketoiminnan ostanut ranskalais-espanjalainen Altadis yritti kuitenkin markkinoida uutta Klubi 77 -savuketta modernisoidussa askissa, mutta nostalginen uutuustuote ei en\xc3\xa4\xc3\xa4 t\xc3\xa4ytt\xc3\xa4nyt sille asetettuja odotuksia. Viime vuosien savukeversioita olivat ainakin kova-askiset Klubi 22 ja Filtteri-Klubi sek\xc3\xa4 pehme\xc3\xa4askinen Klubi 27.'